Izvješće o realizaciji Godišnjeg plana i programa rada i Kurikuluma za šk. god. 2023./24.

Broj učenika:

Nastavnu godinu 2023./24. završili smo s 436 učenika (221 dječak i 215 djevojčica); 210 učenika u razrednoj nastavi (108 dječaka i 102 djevojčice) i 226 učenika u predmetnoj nastavi (113 dječaka i 113 djevojčica).

Uspjeh i vladanje:

312 učenika (181 učenika razredne nastave i 131 učenik predmetne nastave) prošlo je s odličnim uspjehom, 115 učenika s vrlo dobrim uspjehom (29 učenik razredne nastave i 86 učenika predmetne nastave) te 9 učenika (učenici predmetne nastave) s dobrim uspjehom. 320 učenika (161 učenik razredne nastave i 159 učenika predmetne nastave) je s uzornim vladanjem te 111 učenika (48 učenika razredne nastave i 63 učenika predmetne nastave) s dobrim vladanjem), dok 5 učenika ima loše vladanje (4 učenika iz predmetne nastave i 1 učenik iz razredne nastave). Negativno ocijenjen jedan učenik iz osmog razreda te je upućen na dopunski nastavni rad iz Matematike i Fizike nakon čega je iz navedenih predmeta dobio zaključenu ocjenu dovoljan. Jedan je učenik prvog razreda uz redovnu nastavu pohađao i pripremnu nastavu za učenje hrvatskog jezika. Uz odobrenje MZO-a, jedan je učenik osmog razreda tijekom drugog obrazovnog razdoblja pohađao nastavu na daljinu.

Pohvale i nagrade:

230 učenika dobilo je pisanu pohvalu razrednog vijeća za odličan uspjeh i/ili uzorno vladanje (122 učenika u razrednoj nastavi i 108 učenika u predmetnoj nastavi) dok je Učiteljsko vijeće dodijelilo 24 nagrade (15 knjiga i 9 darovnih kartica) učenicima zbog ostvarenih rezultata na županijskim i državnim natjecanjima te sportskom natjecanju Sportske igre mladih. Među navedenim dodijeljenim nagradama su i one za najčetvrtaše i najosmaše generacije te za najsportaša u školskoj godini 2023./24.

Odgojne mjere:

Tijekom nastavne godine izrečena je 31 odgojna mjera učenicima zbog neprimjerenog ponašanja. Ukupno su izrečene 23 opomene, zatim 7 ukora i 1 strogi ukor. Većina učenika koji su dobili odgojnu mjeru, ukupno njih 18, promijenilo je i poboljšalo vlastito ponašanje zbog čega su im na prijedlog razrednika pedagoške mjere ukinute (15 opomena i 3 ukora).

Učenici s teškoćama u razvoju:

U nastavni su proces uključena 23 učenika s teškoćama u razvoju od kojih 5 učenika pohađa redoviti program uz prilagodbu sadržaja dok 18 učenika pohađa redoviti program uz individualizirane postupke. U školi je bilo zaposleno 5 pomoćnika u nastavi u sklopu europskog projekta „OSIgurajmo im JEdnaKost 7“ za ukupno 6 naših učenika. Unutar navedenog projekta osiguran je jedan pomoćnik za učenika iz drugog razreda, dva pomoćnika za dvoje učenika iz četvrtog razreda, jedan pomoćnik za učenika iz petog razreda dok je dvoje učenika iz sedmog razreda imalo jednu pomoćnicu u nastavi.

Daroviti učenici:

Provedeno je standardno identificiranje potencijalno darovitih učenika s četvrtim razredima.

Europski projekti:

Uspješno je priveden kraju međunarodni Erasmus+ projekt KA1 Krea(k)tivnost suvremenog učenja. Tijekom nastavne godine provođen je Erasmus+ projekt u sklopu Erasmus akreditacije. Od 12. do 15. lipnja 2024. u našoj školi provedena je Erasmus grupna mobilnost učenika OŠ dr. Janeza Mencingerja iz Bohinjske Bistrice (Slovenija) u sklopu Erasmus+ projekta slovenske škole "Skupaj zmoremo več" (Zajedno možemo više). Naša škola je s navedenom partnerskom školom sudjelovala u međunarodnom projektu Čitanje ne poznaje granice/Branje ne pozna meja. Koordinatorica navedenih Erasmus+ projekata i Erasmus akreditacije je knjižničarka Irena Bando.

Izostanci:

Evidentirano je ukupno 33 357 izostanaka, od čega su 33 282 opravdana izostanka te 75 neopravdanih izostanaka

|  |  |  |  |  |
| --- | --- | --- | --- | --- |
|  |  |  |  |  |
| RAZRED | OPRAVDANI IZOSTANCI | NEOPRAVDANI IZOSTANCI | UKUPNO |  |
| 1. | 2148 | - | 2148 |  |
| 2. | 2192 | 1 | 2193 |  |
| 3. | 2790 | - | 2790 |  |
| 4. | 2692 | 2 | 2694 |  |
| UKUPNO RN | 9822 | 3 | 9825 |  |
| RAZRED | OPRAVDANI IZOSTANCI | NEOPRAVDANI IZOSTANCI | UKUPNO |  |
| 5. | 4569 | - | 4569 |  |
| 6. | 4495 | 14 | 4509 |  |
| 7. | 4718 | 31 | 4749 |  |
| 8. | 9678 | 27 | 9705 |  |
| UKUPNO PN | 23460 | 72 | 23532 |  |

Realizacija preventivnih programa:

Provedba projekta Ovdje i sada, financiranog od strane MZO-a, u sklopu izvannastavne aktivnosti koju su jednom tjedno vodile školska pedagoginja i psihologinja. Projekt se provodio od studenog 2023. do lipnja 2024. godine te će se nastaviti provoditi i u školskoj godini 2024./25. Cilj projekta je doprinijeti poboljšanju mentalnog zdravlja učenika, podučiti ih tehnikama nošenja sa stresnim situacijama i neugodnim osjećajima kroz osvještavanje sadašnjeg trenutka i mindfulness aktivnosti. Učenike se želi potaknuti na korištenje navedenih tehnika koje bi doprinijele njihovom cjelovitom razvoju u školi i svakodnevnom životu. U projekt je uključeno oko 25 učenika od prvog do sedmog razreda. Preventivni programi provođeni su i kroz radionice na Satima razrednih odjela. Osim radionica koje su provodili razrednici, s učenicima su školska psihologinja i pedagoginja provele 30ak radionica tijekom nastavne godine na Satima razrednih odjela. Teme su bile sljedeće: 1. razred – Poštivanje autoriteta i pravila ponašanja, 2. razred – Jezik zmije i žirafe, 3. razred – suradnja s učiteljicama, provedba individualnih i grupnih razgovora s učenicima tijekom godine, 4. razred – Razvoj samopoštovanja, Emocije i usredotočenost (4.a), 5. razred – Učiti kako učiti; Mentalno zdravlje (5. b), 6. razred – Prevencija ovisnosti; Empatija i nenasilno rješavanje sukoba (6. b), 7. razredi – Stop vršnjačkom zlostavljanju, Empatija i Rješavanje sukoba (7. a), Mentalno zdravlje i *Hate Out* suzbijanje govora mržnje (7. a, b, c), 8. razred – radionice Ovdje i sada. U 8. a razredu i svim 5. razredima provedene su radionice na temu Sigurno korištenje interneta. Predstavnici Centra za nestalu i zlostavljanu djecu održali su 29. 1. s učenicima 4. razreda edukativnu radionicu Sigurni u internetskoj džungli. Dana 19. 10. 2023. u holu škole odigrana je predstava Max teatra Tko to tamo prlja namijenjena učenicima nižih razreda. Ova putujuća predstava uči  djecu brizi o životnom prostoru, okolišu i prirodi te ih osvještava o važnosti osobne odgovornosti u izgradnji sretnijeg i zdravijeg društva. U sklopu Tjedna mozga, u ožujku 2024., provedena je radionica na temu Primjećuješ li sjaj u mom oku (Empatija) u 6. b razrednom odjelu. Radionicu je vodila vanjska predavačica učiteljica Danijela Ljubac Mec. U 6. c razrednom odjelu održana je radionica Promotor zdravlja-prevencija ovisnosti u suradnji s udrugom Građanska prevencija „Osječka škola”. Ostvarena je odlična suradnja s MUP-om. Za učenike prvih razreda održana je edukacija Sigurnost u cestovnom prometu. Djelatnici MUP-a održali su predavanje učenicima 6. b razreda o nasilju na internetu. Larisa Kovač održala je predavanje svim učenicima 7. razreda – Budi navijač, a ne razbijač. Također je i Ivana Perić, djelatnica MUP-a, održala radionice s učenicima 7. razreda, a tema je bila Alkohol, vandalizam i nasilje među mladima. Ivana Perić održala je i predavanje na roditeljskom sastanku za roditelje učenika 6. razreda s temom Legiranje, a ne drogiranje. Tijekom listopada i studenog 2023. godine provedene su tri radionice na temu mentalnog zdravlja s učenicima 7. razreda. Uz to, učenici su ispunjavali upitnik Moje snage i teškoće (SDQ-Cro) u suradnji s Centrom za zdravstvenu zaštitu mentalnog zdravlja i izvanbolničko liječenje ovisnosti. Psihologinja Margita Radanović iz Nastavnog zavoda za javno zdravstvo, odnosno podslužbe Centra za zaštitu mentalnog zdravlja, prevenciju i izvanbolničko liječenje ovisnosti održala je radionicu s učenicima 8. razreda o prevenciji ovisnosti. Gospođa Radanović također je održala predavanje o istoj temi i roditeljima učenika navedenih razreda. Djelatnici Civilne zaštite Osijek educirali su učenike 2. razreda u području zaštite i spašavanja te opasnosti od mina. Na roditeljskim sastancima školska pedagoginja i psihologinja održale su radionice o odgojnim stilovima, za roditelje učenika 1. razreda i za roditelje učenika 4. razreda održale su predavanje o pripremi za promjenu i prelazak u 5. razred.

Provedene sociometrije s ciljem utvrđivanja interpersonalnih odnosa u sljedećim razredima: 5.b, 6. b, 8. a i 8. b. Napravljena su izvješća za razrednike.

Obilježen je i Dan ružičastih majica (28. veljače) – Međunarodni dan borbe protiv vršnjačkog nasilja.

Tijekom cijele nastavne godine provođeni su individualni i savjetodavni razgovori s učenicima i roditeljima u stručnoj službi.

U travnju je stupio na snagu izmijenjeni i dopunjeni Pravilnik o kućnom redu škole, a promjena se odnosi na korištenje mobitela i drugih tehničkih uređaja za komunikaciju u prostoru škole.

Školska psihologinja i pedagoginja održale su radionice na roditeljskom sastanku prvih razreda na temu Odgojni stilovi. Roditeljima učenika 4. razreda održale su predavanje Priprema na promjenu – spremno u 5. razred. Psihologinja je u 2. c razredu održala predavanje o usvajanju radnih navika kod učenika. Također je održala i predavanje za roditelje učenika osmih razreda o upisima učenika u srednju školu.

Projekti:

Uspješno realizirani brojni projekti iz Školskog kurikuluma. Vrlo uspješno obilježavanje 140 godina postojanja škole te realizacija Znanstveno-stručnog skupa o povijesti školstva u Donjem gradu u povodu 140. obljetnice zgrade Osnovne škole Jagode Truhelke. Šestero učitelja predmetne nastave provelo je projekt Bicikl s učenicima 5. razreda. Provedeno je i 10ak međunarodnih eTwinning projekata – eTwinning škola. Tri djelatnice; Irena Bando, Katarina Ćorković Matančić i Iris Zorić, dobile su europsku nagradu kvalitete za kvalitetno odrađene eTwinning projekte. Uspješno su realizirani i međunarodni projekti Globalna učionica – Global Classroom Pair-Share na engleskom i njemačkom jeziku, zatim projekt Drugačiji (Different) proveden povodom Međunarodnog dana osoba s invaliditetom. U suradnji s Veleposlanstvom Australije uspješno je proveden i projekt o Australiji. Dana 9. svibnja održan je projektni dan u školi s temom Razvoj vještina.

Vijeće učenika:

Predsjednica Vijeća učenika je Ana Čulić iz 6. c razreda, a zamjenik je Andrej Marić iz 4. a razreda. Voditeljica Vijeća učenika je učiteljica Jelena Novaković. Dana 20. listopada 2023. provedeni su izbori za vijećnike Dječjeg gradskog vijeća za mandatno razdoblje 2023-2025. Predsjednica Ana Čulić (6. c) izabrana je za vijećnika u Dječjem gradskom vijeću Grada Osijeka.

Humanitarne akcije:

Tijekom nastavne godine provedene su tri humanitarne akcije. Prva je bila u listopadu za Međunarodni dan životinja kada je prikupljen veliki broj potrepština za napuštene pse u Azilu. Na drugoj je humanitarnoj akciji, provedenoj na Adventskoj kućici u Tvrđi, prikupljeno 385,37 € i od navedenog su iznosa kupljena 134 božićna paketa i dostavljena u osječki Caritas. Krajem nastavne godine provedena je treća humanitarna akcija za obitelj naših dviju učenica koje su prerano ostale bez majke. U ovoj je akciji ukupno prikupljeno 5397, 20 € i dodijeljeno obitelji u znak podrške. Prikupljeno je 110 € i za akciju Marijini obroci.

Pedagoginja Ana Vukojević